આતંકવાદી સંગઠન જૈશ એ મહંમદના વડા મસૂદ અઝહરે જેહાદી જૂથોને કાશ્મીરમાં તેની સક્રિયતા વધારવા અપીલ કરી છે. જૈશ એ મહંમદની સાપ્તાહિક પત્રિકા અલ-કલામમાં પ્રકાશિત અઝહરની અપીલમાં જણાવાયું છે કે નિર્ણાયક ફેંસલો લેવામાં કરવામાં આવેલા વિલંબથી પાકિસ્તાન કાશ્મીરમાં ઐતિહાસિક તક ગુમાવી શકે છે. અઝહરની આવી અપીલ એવા સમયે બહાર આવી છે કે જ્યારે ઉરી હુમલા અને ભારતની સર્જિકલ સ્ટ્રાઈક બાદ ભારત અને પાકિસ્તાન વચ્ચેના સંબંધમાં ખટરાગ આવી ગયો છે. અને ભારત સતત પાકિસ્તાન સ્થિત ભારત વિરોધી જેહાદી જૂથો સામે કાર્યવાહી કરવાના મુદે પાકિસ્તાની સરકાર અને પાકિસ્તાની સેના વચ્ચે મતભેદ થતા હોવાનું બહાર આવી રહ્યું છે. ભારતના પઠાણકોટમાં થયેલા આતંકી હુમલા બદલ જૈશ એ મહંમદને જ જવાબદાર ગણવામાં આવ્યું હતું.